ORDE do 20 de xuño de 2006 pola que se aproba definitivamente a modificación puntual número 6 do Plan Xeral de Ordenación Municipal do Concello de Ourense (accesos a centro comercial).
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 31/07/2006

O Concello de Ourense remite o proxecto de modificación puntual referido, para a súa aprobación definitiva, conforme o artigo 85.5º da Lei 9/2002, do 30 de decembro, de ordenación urbanística e protección do medio rural de Galicia.
I. Antecedentes.
1. O Concello de Ourense dispón de Plan Xeral de Ordenación Municipal, aprobado definitivamente o 29-4-2003.
2. A modificación foi redactada pola oficina de Xestión Urbanística do Concello de Ourense, os
autores do proxecto son o enxeñeiro municipal Manuel Eirín Feijoo e o arquitecto técnico municipal Julio Adán García.
3. Con data do 21-9-2005, de acordo co preceptuado no artigo 85.1º da Lei 9/2002, do 30 de decembro, de ordenación urbanística e protección do medio rural de Galicia, emitiuse informe favorable previo á aprobación inicial.
4. O Concello en Pleno, en sesión ordinaria do 14 de novembro de 2005, aprobou inicialmente a modificación e someteuna a información pública por medio de anuncios publicados nos diarios La Región e La Voz de Galicia o 16-12-2005, e no DOG nº 8, do 12-1-2006. Durante o período de exposición pública presentouse unha alegación, que foi desestimada.
5. O 20-12-2005 foron solicitados os preceptivos informes sectoriais á Confederación Hidrográfica del Norte, á Demarcación de Estradas do Estado en Galicia e á Consellería de Medio Ambiente, constando informe favorable da Demarcación de Estradas e da Confederación Hidrográfica.
6. O concello en Pleno en sesión ordinaria do 3-3-2006 acordou a aprobación provisional da modificación.
7. O escrito remitido polo concello tivo entrada no rexistro do Servizo Provincial de Urbanismo e Inspección Territorial en data do 28-3-2006, e vén acompañado da seguinte documentación:
* Tres exemplares do proxecto de modificación puntual nº 6 do Plan Xeral de Ordenación Municipal de Ourense, elaborado pola Oficina de Xestión Urbanística do Concello de Ourense en xullo de 2005, en que consta a dilixencia de aprobación provisional.
* Unha copia compulsada do expediente administrativo municipal.
II. Consideracións e fundamentación.
II.1. Con data do 20-6-2006 a Dirección Xeral de Urbanismo eleva un informe-proposta en que se expresan as seguintes consideracións:
1. O Plan Xeral de Ordenación Municipal, co obxecto de mellorar os accesos ao centro comercial, plantea un nó de comunicacións a distinto nivel, logrando un acceso á estrada nacional CN-525 mediante a construción dunha glorieta a nivel superior e soterrando a estrada. A maior parte do ámbito da modificación ten a cualificación de sistema xeral pertencente á rede viaria. Ademais hai solo urbano consolidado SU-500, solo urbanizable delimitado correspondente aos sectores SURBZ 20 (A Farixa) e SURBZ 29 (Fonsillón), solo urbanizable non delimitado (SUZ) e equipamento docente.
A nova ordenación presenta a necesidade de variar lixeiramente a solución prevista no plan xeral, afectando parcialmente a cualificación do solo nesa zona, para transformar pequenos espazos lineais en sistemas pertencentes á rede viaria, motivado pola necesidade de adaptar as rasantes ás necesidades
do tráfico, de manter o servizo das vías en funcionamento e de permitir as conexións das novas vías previstas no plan xeral de forma axeitada. O ámbito pasa a cualificarse todo el como sistema xeral viario.
2. O interese público da modificación (artigo 94.1º da Lei 9/2002) xustifícase na necesidade de dar cumprimento ás determinacións do plan xeral en materia de comunicacións, segundo o cal este nó é fundamental para desconxestionar os accesos ao centro comercial existente entre os municipios de Ourense e Barbadás, e acadar os accesos necesarios que propicien o desenvolvemento urbanístico dos sectores de solo urbanizable delimitado.
3. A nova ordenación mellora substancialmente a ordenación vixente ao resolver a solución prevista no plan xeral para este nó de comunicacións de forma máis axeitada.
II.2. De conformidade cos artigos 89 e 93.4º da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 519/2005, do 6 de outubro, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva das modificacións do planeamento xeral correspóndelle á conselleira de Política Territorial, Obras Públicas e Transportes.
III. Resolución.
Visto canto antecede,
RESOLVO:
1º De acordo co punto 5 a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia, aprobar definitivamente a modificación puntual nº 6 do Plan Xeral de Ordenación Municipal do Concello de Ourense.
2º Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
3º De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas da modificación aprobada definitivamente.
4º Notifíquese esta orde ao concello e publíquese no Diario Oficial de Galicia.
Santiago de Compostela, 20 de xuño de 2006.
María José Caride Estévez
Conselleira de Política Territorial, Obras Públicas e Transportes